กสิกรฯไล่กวาดมนุษย์เงินเดือน ใช้บริการแบงก์
กสิกรไทยเดินหน้าขยายฐานมนุษย์เงินเดือน ตั้งเป้าแตะ 1.9 ล้านคน
15 ส.ค. 2555

กสิกรไทยเดินหน้าขยายฐานมนุษย์เงินเดือน ตั้งเป้าแตะ 1.9 ล้านคน
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ธนาคารได้รุกตลาดเพิ่มฐานลูกค้าบัญชีเงินเดือน หวังเป็นฐานลูกค้าใหม่ และเพิ่มการใช้บริการอื่นๆ ของธนาคาร โดยตั้งเป้าจะเพิ่มฐานลูกค้าบัญชีเงินเดือนจากปัจจุบันที่ 1.5 ล้านคน เพิ่มขึ้นเป็น 1.9 ล้านคนในสิ้นปีนี้
ดังนั้น เพื่อเป็นการตอบแทนลูกค้าที่ไว้วางใจใช้บริการรับบัญชีเงินเดือนผ่านธนาคาร และรวมถึงกระตุ้นให้ลูกค้าทั่วไปสนใจมาสมัครใช้บริการบัญชีเงินเดือนผ่านธนาคารเพิ่มขึ้น จึงได้มอบแพ็กเกจลุ้นแต่งบ้านตามฝันสุดพิเศษ กับ K-Payroll Benefits กว่า 2.6 ล้านบาท
นอกจากนี้ ลูกค้าทุกกลุ่มที่รับบัญชีเงินเดือนผ่านธนาคาร ไม่ว่าจะเป็นลูกค้าที่รับบัญชีเงินเดือนผ่านธนาคารทั้งองค์กร หรือองค์กรขนาดใหญ่ที่เปิดโอกาสให้พนักงานสามารถเลือกธนาคารที่รับบัญชีเงินเดือนได้ด้วยตนเอง ก็จะได้รับสิทธิพิเศษทางการเงินต่างๆ เช่น เงินฝากจะดอกเบี้ยสูงพิเศษ สินเชื่อดอกเบี้ยต่ำพิเศษ
ก่อนหน้านี้ธนาคารกรุงไทยได้ออกสินเชื่ออเนกประสงค์ กรุงไทยใส่ใจคุณ สำหรับผู้ที่มีรายได้ประจำ ผู้ที่มีรายได้จากธุรกิจส่วนตัว โดยไม่ต้องมีบัญชีเงินเดือนผ่านธนาคาร เพียงใช้หลักทรัพย์ค้ำประกัน ให้กู้นาน 10 ปี และแบบวงเงินกู้เบิกเงินเกินบัญชี ระยะเวลา 1 ปี วงเงิน 5 ล้านบาท